Ooggetuie verbind Kelly Khumalo dalk met Senzo-moord  Kelly Khumalo. (Foto: Instagram / Kelly Khumalo) ŉ Ooggetuie sal glo kan getuig dat Kelly Khumalo die sneller van die vuurwapen getrek het waarmee sokkerster Senzo Meyiwa in 2014 doodgeskiet is. Só het adv. Malesela Teffo, wat vier van die vyf beskuldigdes in die opspraakwekkende moord op die voormalige Bafana Bafana-kaptein verdedig, Woensdag in die hooggeregshof in Pretoria aangevoer. Dit is die eerste keer sedert die verhoor begin het dat daar melding van dié sogenaamde ooggetuie gemaak is. Khumalo, ŉ sangeres, en Meyiwa was destyds in ŉ verhouding. “Nie net ŉ getuie nie, maar ŉ ooggetuie, sal getuig dat Senzo Robert Meyiwa na bewering per ongeluk deur Kelly Khumalo geskiet is,” het Teffo tydens sy kruisondervraging van sers. Thabo Mosia aan die hof gesê. Mosia, ŉ forensiese beampte wat bewyse versamel, is ŉ getuie vir die staat. Volgens Teffo sal dieselfde ooggetuie ook kan getuig dat die vuurwapen – na bewering ŉ rewolwer – glo voorheen aan Longwe Twala, seun van die musiekvervaardiger Sello “Chico” Twala, behoort het. Hy voer verder aan dat die polisie met die misdaadtoneel gepeuter het om die werklike moordenaars te beskerm. Die staat voer aan dat Meyiwa tydens ŉ rooftog doodgeskiet is. Die vyf beskuldigdes is in Oktober 2020 in hegtenis geneem en word onder meer van moord met voorbedagte rade en roof met verswarende omstandighede aangekla. Muzikawukhulelwa Sibiya, Bongani Sandiso Ntanzi, Mthobisi Prince Mncube, Mthokoziseni Maphisa en SifikuhleNkani Ntuli Sifiso het almal onskuldig op die aanklagte teen hulle gepleit. Teffo hou vol dat die verkeerde mense in die beskuldigde bank sit. Senzo Meyiwa. (Foto: soccerladuma.co.za) Mosia wou nie kommentaar op Teffo se bewerings lewer nie. Hy voer ook aan dat hy destyds deur ŉ senior polisiebeampte mislei is om verklarings vir ŉ tweede polisiedossier af te lê, wat Khumalo glo as een van die verdagtes in Meyiwa se moord geïdentifiseer het. Volgens Mosia was kol. Joyce Buthelezi oneerlik toe sy hom destyds gevra het om ’n beëdigde verklaring in te dien, wat sy vroeër getuienis weerspreek het dat daar nooit met die misdaadtoneel gepeuter is nie. Die tweede dossier is later in ŉ afsonderlike ondersoek na die moord deur ŉ ander taakspan geregistreer. Die hof steun egter net op die oorspronklike dossier vir die doeleindes van dié verhoor – wat die huidige beskuldigdes met die moord verbind. Teffo het die tweede dossier Dinsdag by die hof ingedien. Barry Batemen, kommunikasiebestuurder by AfriForum se private vervolgingseenheid, sê sover dié eenheid se kennis strek, is daar geen ooggetuie wat deel van die bewyse in die dossier is nie. “Dis ŉ baie ernstige betoë. Ons wil weet waar dié bewyse vandaan kom en of dit voorheen van die staat weerhou is. Indien dit wel die geval is, moet dit voor die hof gebring word. “Ons is hoopvol dat bewyse binnekort na vore sal kom wat die werklike verdagtes met die moord verbind sodat dié persone verhoor kan word,” het hy gesê.